Zgrada Seizmološkog zavoda
Zgrada Seizmološkog zavoda se nalazi u Beogradu, u Tašmajdanskom parku i ubraja se u spomenike kulture.
Za izgradnju zgrade posebno je značajno zalaganje tada asistenta i budućeg profesora Jelenka Mihailovića, prvog i dugo godina jedinog seizmologa u Srbiji. Predan rad i izrazita stručnost ovog velikog entuzijaste, uticali su na unapređenje i razvoj seizmologije u Srbiji, čiji su uspešni rezultati praćeni i van granica zemlje.

Kamen temeljac položen je 10. septembra 1908. godine. Prvobitni objekat izveden je 1909. godine prema projektu arhitekte Momira Korunovića, dok je radove izvodila firma Stevana Hibnera iz Beograda. Radovi su nastavljeni 1912. godine prema planovima Đure Bajalovića. Još dve intervencije iz 1926. i 1939. godine dovele su do formiranja konačnog izgleda građevine. Prvi seizmološki instrumenti instalirani su 1909. godine, kao i sav inventar zavoda uništeni su tokom Prvog svetskog rata. Sve do novijih dana korišćeni su instrumenti dobijeni 1929. godine na ime ratne reparacije.

Prvobitno, zgrada je bila jednostavna prizemna građevina, približno kvadratne osnove, u celini sagrađena od opeke, sa čistom fasadom lišenom ukrasa. Kasnija doziđivanja dovele su do stvaranja jednog novog romantičarskog duha, sa lučnim nadprozornicima, kao i pravilnim ritmom zubaca nad krovnim vencem.

Zgrada Seizmološkog zavoda je objekat značajne kulturno-istorijske i arhitektonske vrednosti. Predstavlja prvo ostvareno delo istaknutog srpskog arhitekte 20. veka Momira Korunovića, najstariji javni objekat podignut na Tašmajdanu i danas jedno od obeležja Tašmajdanskog parka.

Vidi još 
 Spisak spomenika kulture u Beogradu
 Republički seizmološki zavod (Srbija)

Reference

Literatura 
 A. Kadijević, Momir Korunović, Beograd 1996.
 A. Kadijević, Jedan vek traženja nacionalnog stila u srpkoj arhitekturi (sredina XIX – sredina XX veka), Beograd, 1997. 
 N. Nestorović, Građevine i arhitekte u Beogradu prošlog stoleća, Beograd 1937.
 S. G. Bogunović, Arhitektonska enciklopedija Beograda XIX i XX veka, arhitekti, tom II, Beograd 2005.
 Z. Manević, Leksikon srpskih arhitekata XIX i XX veka, Beograd 1999.

Spoljašnje veze 

 Republički zavod za zaštitu spomenika kulture - Beograd
 Republički zavod za zaštitu spomenika kulture-Beograd/Baza nepokretnih kulturnih dobara
 Lista spomenika

Građevine u Beogradu
Spomenici kulture Srbije
Opština Palilula (Beograd)